Rooikaart oorskadu 'Canes se sege | Netwerk24
Rooikaart oorskadu 'Canes se sege
05 Julie 2020 09:55
Kobus van Wyk seil oor die doellyn vir sy eerste drie vir die Hurricanes in Sondag se Aotearoa-kragmeting met die Chiefs. Die oudspeler van die Haaie het twee keer gaan druk. Foto: Getty Images
Dit was 'n kragmeting in die Aotearoa-rugbyreeks, 'n Nieu-Seelandse derby-reeks wat in die koronaviruspandemie die Superrugbyreeks vervang het.
Die 'Canes was met rustyd reeds met 20-3 voor, maar toe die slot Scott Scrafton in die 64ste deur Ben O'Keefe, die skeidsregter, afgestuur is, het die Chiefs verbete teruggeveg.
Hardnekkige verdediging veral in die laaste tien minute het die knoop vir die wenspan deurgehak.
Scrafton se rooikaart - die gevolg van twee geelkaart-oortredings in die kragmeting - was 'n warm besprekingspunt ná die kragmeting.
Die eerste geelkaart het kommentators warm onder die kraag gelaat.
Die slot het by 'n lynstaan oor die denkbeeldige lyn wat die twee pakke voorspelers skei, gerank, en was dus onkant.
O'Keefe se straf is as "uitermatig" beskryf.
Die Chiefs se losskakel, Damian McKenzie.
Sy tweede geelkaart was geregverdig. Hy het nie teruggeval toe die Chiefs naby die 'Canes se doellyn 'n aanval geloods het nie en Damian McKenzie, wat 'n gaping sou slaan, grond toe gebring.
Die Chiefs is 'n strafdrie toegeken en Scrafton is vir die res van die wedstryd na die paviljoen gestuur.
Kommentators het lank oor die slot se eerste geelkaart gedebatteer. Vroeër in die wedstryd het die Chiefs se All Black-kaptein, Sam Cane, 'n soortgelyke professionele oortreding in die lynstaan begaan, maar hiervoor is net 'n strafskop toegeken.
Ondanks die verlies aan Scrafton, was die Hurricanes deurgaans die beter span op die veld en het die oorwinning verdien.
Vir Warren Gatland, die Chiefs se afrigter, lê daar dinkwerk voor. Dit was die sterbelaaide span se vierde loesing in die Aotearoa-reeks.
Die rooikaart-drama het ongelukkig die glans ietwat verdof van die twee drieë wat die Suid-Afrikaanse vleuel Kobus van Wyk vir die 'Canes gaan druk het - een in elke helfte.
Die All Black-keurders sal ook kennis neem van 'n monster-strafdoel van 58 m wat Jordie Barrett vir die wenspan aangeteken het.
Sy waarde as stelskopper in 'n toetsspan sal nie onderskat word nie.
Puntemakers: Chiefs 18: Drieë: Lachlan Boshier, strafdrie. Strafdoele: Aaron Cruden (2).
Hurricanes 25: Drieë: Kobus van Wyk (2), Du Plessis Karifi. Doelskoppe: Jordie Barrett (2). Strafdoele: Barrett (2). - stuff.co.nz